দিন কয়েক বাদে পুজো। তার আগেই খারাপ খবর। ফের বৃষ্টির ভ্রুকুটি দক্ষিণবঙ্গ জুড়ে। 

এই বিষয়ে অন্যান্য খবর

কেবল নিম্নচাপ নয়, আসছে ঘূর্ণিঝড়ও। ভোগান্তি কি পুজোতেও, জানাল হাওয়া অফিস


হাওয়া অফিস জানিয়েছে, দক্ষিণ বঙ্গোপসাগরে সৃষ্টি হওয়া নিম্নচাপটি ক্রমশ শক্তি বাড়িয়ে ঘূর্ণিঝড়ে পরিণত হয়েছে। আপাতত অন্ধ্রপ্রদেশ-ওড়িশার দিকে থাকলেও, পরে বাংলার দিকে অভিমুখ থাকতে পারে বলে সতর্কতা জারি করা হয়েছে। ঘূর্ণিঝড়টির নাম দেওয়া হয়েছে তিতলি।
আবহাওয়া দফতর জানিয়েছে, বুধবার উত্তর ও দক্ষিণ ২৪ পরগনা, হাওড়া, পূর্ব মেদিনীপুর ও পশ্চিম মেদিনীপুর ভারী বৃষ্টিপাত হতে পারে। বৃহস্পতিবার ভারী বৃষ্টি হতে পারে উত্তর ও দক্ষিণ ২৪ পরগণা, হাওড়া, হুগলি, পূর্ব মেদিনীপুর ও পশ্চিম মেদিনীপুর, মুর্শিদাবাদ, বর্ধমান, নদিয়ার বিস্তীর্ণ অঞ্চলে। শুক্রবার ভারী বৃষ্টিপাত হতে পারে উত্তর ও দক্ষিণ ২৪ পরগনা, মুর্শিদাবাদ, নদিয়ায়। সেই সঙ্গে এই কয়েক দিন ঝোড়ো হাওয়াও বইতে পারে বলে পূর্বাভাস দিয়েছে আলিপুর আবহাওয়া দফতর।
তবে পুজোর আগে বৃষ্টির পূর্বাভাস থাকলেও, ষষ্ঠী থেকে বৃষ্টির কোনও আভাস দেওয়া হয়নি। ফলে উৎসবের মুখে তিতলি কোনও বিপত্তি ঘটাবে না বলেই মনে করছেন আবহাওয়াবিদরা।